ماه دروْشـم
من نہ ماناں نہ اِنت هچ مشکل پہ تو
تو گوں وهدءَ هزار رنگ مٹّات کن ئے
تو چو گُرّانی ءِ سبز تاکیں کہیر
باریں چنت رند سبز ءُ گورنڈ بئے
چنت کیّا تئی ساهگءَ کئیت ءُ روت
کنت منزل ترا
چنت حمل پہ تو سیاهءَ سنج کنت وتی
شے مرید تبیں عاشقانی دلءَ چے گوزیت
داگ ءُ تِرْکل دینت بند ءُ بوگاں وتی
چینچو چاکر وتی نوبتاں جنت ءُ روت
تو بلے هانی ءِ مٹ ءُ درور نہ بئے
نیکہ تو ماهو ءِ دروریں کاڑے ئے
کہ اپوگانی پندلاں پاشک کن ئے
پہ ترا چنت عومر بہ سگیت
تژن ءُ پیگور بدیں
پہ تئی هاترا کس شهداد نہ بیت
تو وَ روچے هزار مات ءِ لاڑانی
هکاں جن ئے
باریں تو چنت بالادءِ برف آپ کن ئےَ
وش تواریں نلےئے تو شپانکءِ دلءَ
باریں چنت ساربان کنت الہان ترا
تو زهیریگے ئے
پہ تئی هاترا چینچو لوگ سُتکءُ شُت
هَو! بلے پہ منی چماں تو کلوپطراءِ رنگیں کاڑے ئے
ماه دروشمیں
دل تئی هچ وڑاں زیمراں ناچ نہ کنت